ชัยภูมิโมเดลเปลี่ยนลูกชาวนาเป็นราชาตลาดทุน
ต้นปี 2013 เหล่าอาจารย์ที่ S2M รวมทั้งผม นึกสนุกขึ้นมาว่า &#8220;เราน่าจะทำอะไรสนุกๆ&#8221; แน่นอนความสนุกของเราคือ การได้ท้าทายอะไรบางอย่าง แต่!! ต้องอยู่ภายใต้กฎหมายและอธิปไตยของประเทศไทย
7 พ.ค. 2556

ต้นปี 2013 เหล่าอาจารย์ที่ S2M รวมทั้งผม นึกสนุกขึ้นมาว่า “เราน่าจะทำอะไรสนุกๆ” แน่นอนความสนุกของเราคือ การได้ท้าทายอะไรบางอย่าง แต่!! ต้องอยู่ภายใต้กฎหมายและอธิปไตยของประเทศไทย
วันนี้กระแสที่แรงมากๆ คือ Philanthropy แปลตรงตัว คือ การทำบุญสุนทาน ในสมัยโบราณคนที่จะทำบุญได้ต้องมีเงิน เรียกว่าเป็นเศรษฐีนั่นแหละ แต่ปัจจุบันสิ่งเหล่านี้มันเปลี่ยนไป ถ้าว่ากันตรงๆ วันนี้ “เงิน” ไม่ใช่ทั้งหมดของชีวิต เดี๋ยว...ผมไม่ได้ว่าเงินไม่สำคัญ แต่ถ้าให้ผมเลือกระหว่าง “เงิน” กับ “โอกาส” ผมขอเลือกโอกาสมากกว่า เพราะ “โอกาส” มันสามารถต่อยอดสร้างเงินได้ในอนาคต ในขณะที่ “เงิน” โดยเฉพาะเงินที่ได้รับจากการบริจาค มันแทบจะไม่ก่อให้เกิดอะไรเพิ่มเติม นอกจากเอาเงินนั้นไปซื้อสินค้าเพื่อความอิ่มท้องต่อชีวิตไปอีกวัน ...นั่นแหละแค่นั้นเอง เงินที่ได้รับมาง่ายๆ ก็จะออกจากเราไปง่ายๆ มันเป็นกฎของนิวตัน
เฮ้ย!! ไม่ได้มั่ว “กฎของนิวตัน” ข้อหนึ่งพูดไว้ว่า Action = Reaction แรงที่วัตถุหนึ่งกระทำต่อวัตถุที่สอง ย่อมเท่ากับแรงที่วัตถุที่สองกระทำต่อวัตถุที่หนึ่ง แต่ทิศทางตรงข้ามกันครับ!! ถ้ามองเผินอาจจะมองว่ากฎฟิสิกส์มันเกี่ยวกับสิ่งของหรือวัตถุเท่านั้น แต่ถ้ามองดีๆ มันเกี่ยวกับชีวิตของมนุษย์โดยตรง “ผมนั่งศึกษาประวัติของคนที่ประสบความสำเร็จด้านต่างๆ พบว่า คนที่ยิ่งใหญ่ไม่ว่าจะในด้านกีฬา ด้านธุรกิจ ด้านอื่นๆ ไม่ว่าจะด้านไหน เขาต้องผ่านด้านมืดของตัวเอง อย่างเจ้าพ่อเซี่ยงไฮ้ กว่าจะมาเป็นเจ้าพ่อเซี่ยงไฮ้ ก็ต้องผ่าน CD เกือบ 10 แผ่น นั่งดูกันตาแฉะ พบว่าคนเหล่านี้เริ่มจากธุลีดิน คือ เริ่มจากศูนย์ ยากจน ชีวิตลำบาก และโดนกดดันทุกๆ ด้าน ถ้าจะพูดให้เห็นภาพ เราสามารถพูดได้ว่า นักสู้ส่วนใหญ่เกิดจากพวกเดนตาย แบบชีวิตไม่มีอะไรจะเสีย ซึ่งเขามีอย่างเดียว คือ ใจสู้”
ปัญหาของคนส่วนใหญ่ที่เป็นคนมีอันจะกิน หรือชนชั้นกลางมักเกิดมาสบายพอตัว ทำให้ไม่ต้องลำบาก เมื่อไม่ต้องลำบาก มันก็ไม่มีแรงกดดันให้ขวนขวายทำงานและเรียนรู้มากมาย ชีวิตคนเหล่านี้ก็จะมีแต่บ้าน โรงเรียน แล้วก็พักผ่อน ซึ่งต่างจากพวกเจ้าสัวน้อยยอดนักสู้ที่จะต้องเรียนไป ทำงานไปเพื่อเลี้ยงแม่ที่กำลังนอนป่วย ดังนั้นค่าจ้างต้องเจียดมาเป็นค่าเช่าห้องและค่าอาหารน้องๆ ทั้ง 5 คน ที่เจ้าสัวน้อยต้องรับภาระ ดังนั้นทุกงานที่ได้เงินเจ้าสัวน้อยจะรับทำทั้งหมด โดยไม่สนว่าจะทำไหวหรือไม่ สร้างความแข็งแกร่งทั้งกายและใจ ใช่!! นั่นแหละ The Making of Thaicoon ไอ้ที่ผมพยายามพล่ามมายืดยาวเพียงอยากจะชี้ว่า การที่คนคนหนึ่งสามารถก้าวขึ้นมาเป็นสิ่งที่เขาเป็น มันต้องแลกมาด้วยบางอย่างที่ต้องเสียไปตามกฎ Action = Reaction ดังนั้นภาพการนั่งแคะขี้มูก กระดิกเท้า แล้วเงินทองจะวิ่งเข้ามาหาโดยไม่ต้องเหนื่อยมันเป็นความฝันของพวกขี้เกียจ 
จริงๆ ไม่ได้ว่านะ แต่คนส่วนใหญ่อยากรวยแบบง่ายๆ คือ “หวัง!!” หวังว่าจะถูกลอตเตอรี่ มันเป็นความคิดของคนขี้เกียจส่วนใหญ่ที่หวังฟลุกในชีวิต ถึงได้เงินมาจริงแบบง่ายๆ ก็รักษาไม่ได้อยู่ดี 
เฮ้ย!! แล้วทั้งหมดที่พูดมามันเกี่ยวกับหัวข้อ “ชัยภูมิโมเดลและ Philanthropy” อย่างไร หนึ่ง ผมอยากจะบอกว่าการจะเปลี่ยนชีวิตคนอื่นโดยแนวคิดแบบแจกเงินคนจน หรือแนวโรบินฮู้ดปล้นคนรวยมาแจกคนจน มันเป็นเรื่องของนิยายเพ้อฝัน เพราะถึงแม้คนจนได้เงินมาง่ายๆ ก็ไม่สามารถรักษาเงินนั้นๆ ได้อยู่ดี “จ่ายเป็นแต่หาไม่เป็น อีกกี่ชาติก็จน จริงไหม” 
“แล้วอะไรล่ะจะเปลี่ยนชีวิตคนจนอย่างแท้จริง” ใช่!! การศึกษา
“การศึกษา” ที่ถูกต้อง คือ “โอกาส” ที่ S2M เราเชื่อในเรื่องของความอดทนและความมุ่งมั่น กล้าที่จะลำบาก ด้วยความรู้ที่ถูกต้อง คนคนนั้น หรือลูกชาวนาก็สามารถเปลี่ยนเป็นเศรษฐี หรือนายทุนได้
หลังจากเราประชุมกันในหมู่อาจารย์ เราก็ร่วมกันทำ Clip ขึ้นมาชุดหนึ่ง ที่พยายามเปลี่ยนความคิดของคน เพราะชีวิตจะเปลี่ยนได้มันต้องเริ่มเปลี่ยนที่ความคิด เราส่ง Clip ผ่านไปทางน้องต้น!! “ไม่ต้องสงสัยหรอกครับว่า น้องต้นคือใคร เพราะถ้าเล่าให้ฟังแล้ว หลายๆ ท่านอาจจะตะลึง เพราะที่ผมตั้งโจทย์ว่า ลูกชาวนาก็เป็นราชาเงินทุนได้มันคือ ชีวิตของน้องต้นนั่นเอง”
“น้องต้น” เป็นเด็กนักเรียนทุนจุฬาฯ ที่พ่อแม่เป็นชาวนาใน จ.ชัยภูมิ แต่ตัวเองมีความมุ่งมั่นที่จะยกระดับชีวิตตัวเอง เขาสอบติดจุฬาฯ แล้วเข้ามาเรียนรู้ทุกอย่างในระบบทุนนิยม รวมทั้งได้มาเรียนกับคอร์สสัมมนาของ S2M “Stock2morrow” ในเรื่องของการเทรดหุ้น ทั้งหมดที่เล่ามามันเป็นเพียงจุดเริ่มต้น ความมันส์มันจะปะทุจากนี้ไป โย่ว!!